钦定古今图书集成/明伦汇编/氏族典/第061卷 > 《廖用贤尚友录》 > 余古
## 钦定古今图书集成/明伦汇编/氏族典/第061卷 > 《廖用贤尚友录》 > 余古

按《万姓统谱》：古钱塘人。光宗初以布衣上书曰：“间者
宴游无度，声乐不绝，昼之不足，继之以夜。宫女进献
不时，伶人出入无节，宦寺夺权，宫殿更建。自古宦官
败国，备载方册。今上而三省，下而百司，皆在此曹号
令之下。自副将而至殿帅，各为高价，如其价则有特
除。良由公卿持禄，保位备员，全身满朝，皆小人也。即
乞诏旨严下约束，除太常乐工立定员数，凡俳优抵
戏皆放为民。美女丽人自今无献宴，开以时，酒进有
数。宦官不得干预朝政，佞幸悉去，忠良并进。陛下求
不垂拱以高揖羲黄，不可得也。问安侍膳之馀，宫庭
燕闲，讲读经史，颐神养性，享名教不穷之乐，固嵩岳
无涯之寿，岂不休哉！”帝览书震怒，特旨编管。